DOBROVOĽNÉ PRÍSĽUBY A ZÁVÄZKY KU KANDIDATÚRE
SLOVENSKEJ REPUBLIKY DO RADY OSN PRE ĽUDSKÉ PRÁVA
(Kandidatúra na roky 2018 – 2020)

Aktívne členstvo Slovenskej republiky v Rade OSN pre ľudské práva (2008 – 2011) 

Slovenská republika zastávala po prvýkrát post člena Rady OSN 
pre ľudské práva (ďalej len „rada OSN“) v rokoch 2008 – 2011. V tomto období sa aktívne podieľala na činnosti rady OSN týkajúcej sa jednotlivých  štátov a tematických otázok, napr. na príprave Deklarácie OSN o výchove a vzdelávaní k ľudských právam. Podporovala univerzálnu ratifikáciu ľudskoprávnych dohovorov OSN, podieľala sa na príprave nových medzinárodných ľudskoprávnych noriem a na zlepšení fungovania existujúcich mechanizmov ako napr. univerzálneho periodického hodnotenia štátov. V období členstva zohrala významnú úlohu lídra i koordinátora v procese prípravy 3. opčného protokolu k Dohovoru o právach dieťaťa o procedúre oznámení, ktorý so sebou priniesol ďalšie posilnenie záruk ochrany práv dieťaťa. Slovenská republika podpísala ako prvá tento protokol a aktívne presadzuje jeho univerzálnu ratifikáciu. V rokoch 2010 – 2011 zastávala Slovenská republika post podpredsedu rady OSN.
Snaha Slovenskej republiky o pozitívny a konštruktívny príspevok k rozvoju a ochrane ľudských práv vo svete, pri využití skúseností z predchádzajúceho členstva v tomto najvýznamnejšom ľudskoprávnom orgáne systému OSN, bola motivujúcim faktorom 
pre opätovné uchádzanie sa o členstvo v rade OSN na obdobie rokov 2018 – 2020.

Implementácia medzinárodných ľudsko-právnych nástrojov
Slovenská republika je zmluvnou stranou ôsmich základných ľudskoprávnych dohovorov OSN a ich opčných protokolov. V nadväznosti na prísľub daný v súvislosti s kandidatúrou na roky 2008 – 2011 sa Slovenská republika stala zmluvnou stranou Medzinárodného dohovoru o ochrane všetkých osôb pred nedobrovoľným zmiznutím 
a Dohovoru o právach osôb so zdravotným postihnutím a jeho opčného protokolu. Medzinárodné zmluvy o ľudských právach a základných slobodách majú prednosť 
pred zákonmi Slovenskej republiky. Slovenská republika plne spolupracuje s osobitnými procedúrami rady OSN a ako jedna z prvých krajín vystavila už v roku 2001 stále pozvanie pre misie osobitných procedúr. Slovenská republika sa aktívne zapája do univerzálneho hodnotenia iných štátov. 
Slovenská republika je zmluvnou stranou Rímskeho štatútu; podporuje konštruktívny dialóg so zmluvnými a nezmluvnými stranami Rímskeho štatútu za účelom posilnenia medzinárodnej trestnej spravodlivosti a univerzalitu systému Medzinárodného trestného súdu.
Zdôrazňujúc význam ochrany ľudských práv na medzinárodnej úrovni Slovenská republika predkladá nasledujúce dobrovoľné prísľuby a záväzky:
· podporovať snahy o začleňovanie ľudských práv do všetkých činností OSN, vrátane oblasti rozvoja, mieru a bezpečnosti;
· aktívne sa podieľať na činnosti rady s cieľom posilniť jej efektívnosť a dôveryhodnosť; 
· aktívne sa zapájať do mechanizmu univerzálneho periodického hodnotenia a presadzovať efektívnu implementáciu prijatých odporúčaní;
· rozvíjať spoluprácu medzi vládnym sektorom a občianskou spoločnosťou, využívajúc pritom účasť mimovládnych organizácií na aktivitách rady;
· spolupracovať s Úradom Vysokého komisára OSN pre ľudské práva a podporovať jeho činnosť a nezávislosť;  
· spolupracovať so zmluvnými orgánmi OSN a usilovať sa o včasné predkladanie národných periodických správ vo vzťahu k dohovorom, ktorými je Slovenská republika viazaná; 
· podporovať univerzálnu ratifikáciu ľudskoprávnych dohovorov OSN;
· venovať osobitnú pozornosť implementácii cieľov udržateľného rozvoja (SDGs);
· posilňovať a podporovať práva žien a dievčat a rovnosť medzi mužmi a ženami v súlade s Agendou 2030 pre udržateľný rozvoj; 
· presadzovať práva a záujmy detí, vrátane zabezpečenia kvalitného vzdelávania v súlade s Agendou 2030 pre udržateľný rozvoj, 
· podporovať odstraňovanie rasizmu, xenofóbie a iných foriem netolerancie v spoločnosti; 
· bojovať proti obchodovaniu s ľuďmi a podporovať dôstojnosť a práva obetí obchodovania;
· podporovať slobodu náboženského vyznania alebo viery a náboženskú toleranciu;  
· pokračovať v konzistentnej podpore medzinárodného práva, vrátane medzinárodného humanitárneho práva;
· zvyšovať povedomie o prevencii sexuálneho násilia a násilia páchaného na ženách počas ozbrojených konfliktov; 
· odovzdávať vlastné skúsenosti s budovaním demokratických štruktúr a ľudskoprávnych inštitúcií iným krajinám v transformačnom procese, ktoré o to prejavia záujem.

Implementácia vnútroštátnych ľudsko-právnych nástrojov
Od svojho vzniku v roku 1993 prešla Slovenská republika hlbokými zmenami súvisiacimi s obnovou demokratického charakteru štátu a vybudovala kvalitný systém ochrany ľudských práv na vnútroštátnej úrovni. 
Rada vlády Slovenskej republiky pre ľudské práva, národnostné menšiny a rodovú rovnosť je poradný a odborný orgán vlády SR, ktorý pôsobí v záujme zvýšenia všeobecného povedomia v oblasti ľudských práv, informovanosti o stave ich dodržiavania a prijímania opatrení na ich presadzovanie. Rada kladie dôraz na odporúčania odborných orgánov a inštitúcií OSN a sleduje vývoj a nové práva v oblasti ľudských práv. Táto rada zabezpečuje diskusiu o ľudských právach a posilňuje dialóg medzi vládnymi inštitúciami, mimovládnym sektorom a akademickou obcou. 
V roku 2015 bol vládou SR schválený programový dokument pre oblasť ochrany 
a podpory ľudských práv s názvom Celoštátna stratégia ochrany a podpory ľudských práv 
v Slovenskej republike. 
S cieľom ďalej posilňovať ochranu ľudských práv na vnútroštátnej úrovni Slovenská republika predkladá nasledujúce dobrovoľné prísľuby a záväzky:
· podporovať práva detí v súlade s princípom najlepšieho záujmu dieťaťa a plniť Národný akčný plán pre deti; 
· posilňovať inštitucionálnu a praktickú ochranu práv žien v spoločnosti, plniť Celoštátnu stratégiu rodovej rovnosti a jej akčný plán; 
· v zmysle  Národného akčného plánu pre  elimináciu a prevenciu násilia na ženách posilniť a zefektívniť mechanizmy na ochranu a podporu obetí násilia na ženách a domáceho násilia; 
· plniť Akčný plán predchádzania všetkým formám diskriminácie, rasizmu, xenofóbie a intolerancie;
· pokračovať v začleňovaní vylúčených skupín obyvateľstva do spoločnosti s cieľom posilňovať ich ľudské práva; 
· plniť Akčný plán ochrany práv osôb patriacich k národnostným menšinám a etnickým skupinám; 
· plniť Stratégiu Slovenskej republiky pre integráciu Rómov do roku 2020;
· zabezpečiť systematickú podporu zachovania, vyjadrenia, ochrany a rozvoja identity 
a kultúrnych hodnôt národnostných menšín, výchovy a vzdelávania k právam osôb patriacim k národnostným menšinám; interetnického a interkultúrneho dialógu a porozumenia;
· plniť Národný program rozvoja životných podmienok osôb so zdravotným postihnutím;
· zvyšovať bezpečnosť starších ľudí, brániť ich pred zlým zaobchádzaním a násilím 
a plniť Národný program aktívneho starnutia;
· budovať účinné mechanizmy v oblasti prevencie a potláčania obchodovania s ľuďmi 
a plniť Národný akčný plán boja proti obchodovaniu s ľuďmi; 
· podporovať výchovu a vzdelávanie k ľudským právam a demokratickému občianstvu, vrátane predchádzania rasizmu, xenofóbie a všetkých foriem diskriminácie;
· zintenzívniť spoluprácu s rozvojovými krajinami, vrátane pomoci formou projektov zameraných na budovanie demokratických inštitúcií a ochranu ľudských práv a
· podporovať činnosť nezávislých inštitúcií, osobitne verejného ochrancu práv, Slovenského národného strediska pre ľudské práva, komisára pre deti a komisára 
pre osoby so zdravotným postihnutím.  

